b'\n_START_ARTICLE_\nKoonlased\n_START_SECTION_\nV\xc3\xa4limus\n_START_PARAGRAPH_\nPea suiste osa on pikenenud koonuks, millest on sugukond saanud ka oma eestikeelse nime. Keha on tavaliselt kollakas-pruun. Neil on kaks paari, enamasti mustrilist tiiba, mis puhkeolekus pannakse seljale nii, et pealtvaates tekib v-kujuline profiil. Isaste tagakehal paiknevad genitaalid on otsast laienenud ja meenutavad skorpioni astelt. Selle j\xc3\xa4rgi on sugukond saanud oma nime paljudes teistes keeltes, n\xc3\xa4iteks Skorpionsfliegen saksa keeles ja Common Scorpionflies inglise keeles. Emaste kitseneva tagakeha tipus on kaks uruj\xc3\xa4tket (cercus). Vastsed meenutavad r\xc3\xb6\xc3\xb6vikut.\n_START_SECTION_\nFossiilsed leiud\n_START_PARAGRAPH_\nFossiilsed leiud selle sugukonna liikidest ulatuvad Kesk-Juura ajastikku. Vanimad leiud, mis kuuluvad perekonda Jurassipanorpa, on leitud Sise-Mongooliast.'